પોતાની પરિચિત છોકરીઓને બચાવી લેવા માટે ઓસ્કર આ પ્રકારની વાતો રૂબરૂમાં કે ફોન પર કરતો રહેતો હતો! આ બધી વાટાઘાટો બાબતે ઓસ્કર પોતાની નજીકના પુરુષ કેદીઓને જાણ કરતો, અને એ કેદીઓ વર્કશોપ ફ્લોર પર કામ કરતા અન્ય કેદીઓને બધી વાતો પહોંચાડી દેતા! તોપ-વિરોધી ગોળીની ખોલીને પોલિશ કરવા માટે બાળકોની જરૂરિયાત બાબતે ઓસ્કરનો અતિશયોક્તિ ભર્યા દાવા તેની મૂર્ખામી પણ હોય એવું બને! પરંતુ આવું તેણે એકાધિક વખત કર્યું હતું. ૧૯૪૩માં અનિતા લેમ્પેલ નામની એક અનાથ બાળકીને એક રાત્રે પ્લાઝોવમાં હાજરીસ્થળે ઊભી કરી દેવામાં આવી હતી. એ સમયે સ્ત્રીઓની છાવણીની ચોકિયાત સ્ત્રી સાથે ઓસ્કરે દલીલો કરી હતી. એ ચોકિયાત સ્ત્રી જેવી જ દલીલો આગળ જતાં ઓસ્ટવિટ્ઝમાં હોસ અને હોસલર પણ કરવાના હતા. “તમે એવું કહેવા માગો છો કે એક ચૌદ વર્ષની છોકરીને તમે એમિલિયામાં લઈ જવા માગો છો? તમે મને એવું સમજાવવા માગો છો કે કમાન્ડન્ટ ગેટેએ એમિલિયાના કર્મચારીઓમાં આ ચૌદ વર્ષની છોકરીને સામેલ કરવાની તમને પરવાનગી આપી છે?” ચોકીદાર સ્ત્રીને તો એ વાતની ચિંતા હતી કે એમિલિયા મોકલવા માટેના કેદીઓના લિસ્ટ સાથે જો ચેડા કરવામાં આવશે તો તેનું પરીણામ એણે પોતે ભોગવવું પડશે. ૧૯૪૩ની એ રાતે અનિતા લેમ્પેલ પોતે પણ આશ્ચર્યમૂઢ બનીને ઓસ્કરની વાત સાંભળી રહી હતી! આ તે કેવો માણસ છે! એણે તો ક્યારેય મારી લાંબી આંગળીઓ જોઈ નથી! અને છતાંયે એ એવું કહી રહ્યો હતો કે એણે આ છોકરીને તેના ઔદ્યોગિક મુલ્યને કારણે પસંદ કરી હતી, અને હેર કમાન્ડન્ટે તેની મંજૂરી પણ આપી હતી!